nibzard/narodne-novine-full-text-markdown huggingface dataset:
## Pravilnik o izmjeni Pravilnika o lukama nautičkog turizma

### NN 42/1998 (25.3.1998.), Pravilnik o izmjeni Pravilnika o lukama nautičkog turizma

# **MINISTARSTVO TURIZMA**

Na temelju članka 55. stavka 4. Zakona o turističkoj djelatnosti ("Narodne
novine", broj 8/96), ministar turizma donosi

## **PRAVILNIK**

### **O IZMJENI PRAVILNIKA O LUKAMA NAUTIČKOG TURIZMA**

Članak 1.

U Pravilniku o lukama nautičkog turizma ("Narodne novine", broj 109/96.),
članak 36. mijenja se i glasi:

"Postojeće luke nautičkog turizma moraju se uskladiti s odredbama ovoga
Pravilnika do 1. listopada 1999. godine".

Članak 2.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-01/98-01/20
Urbroj: 529-02/98-2
Zagreb, 16. ožujka 1998.

Ministar turizma
**Sergej Morsan,** v. r.

Pravilnik, NN 42/1998-512
## Ispravak Rješenja o početku rada Carinske ispostave Slavonski Šamac Carinarnice Slavonski Brod

### NN 42/1998 (25.3.1998.), Ispravak Rješenja o početku rada Carinske ispostave Slavonski Šamac Carinarnice Slavonski Brod

Nakon izvršenog uspoređivanja s izvornim tekstom utvrđene su pogreške
u Rješenju o početku rada Carinske ispostave Slavonski Šamac, Carinarnice
Slavonski Brod, objavljeno u "Narodnim novinama", br. 20 od 16. ožujka
1993. godine, te se daje

## **ISPRAVAK**

### **RJEŠENJA O POČETKU RADA CARINSKE ISPOSTAVE SLAVONSKI ŠAMAC CARINARNICE SLAVONSKI BROD**

i isto treba glasiti:

## **"RJEŠENJE**

### **O POČETKU RADA CARINSKE ISPOSTAVE SLAVONSKI ŠAMAC CARINARNICE OSIJEK"**

- U točki 1. rješenja umjesto riječi "organizacijska jedinica Carinarnice
Slavonski Brod", treba stajati "ustrojstvena jedinica Carinarnice Osijek",
a riječi "privremeno u okviru Carinarnice Osijek", brišu se.

Klasa: 212-02/98-01/09
Urbroj: 513-02-08/12-98-3
Zagreb, 18. ožujka 1998.

Ravnatelj
**mr. Josip Knezić,** v. r.

Ostalo, NN 42/1998-513
## Odluka o odlikovanju Daše Bradičić Redom Danice hrvatske s likom Marka Marulića i Spomenicom domovinske zahvalnosti

### NN 43/1998 (27.3.1998.), Odluka o odlikovanju Daše Bradičić Redom Danice hrvatske s likom Marka Marulića i Spomenicom domovinske zahvalnosti

# PREDSJEDNIK REPUBLIKE HRVATSKE

Na temelju članka 98. Ustava Republike Hrvatske i članka 2., stavak
1., Zakona o odlikovanjima i priznanjima Republike Hrvatske ("Narodne novine"
broj 20/95.), donosim

## **ODLUKU**

kojom se novinarka i kulturna djelatnica

### **Daša Bradičić**

odlikuje

za osobite zasluge u kulturi, kao i za časnu i uzornu službu

### **REDOM DANICE HRVATSKE S LIKOM MARKA MARULIĆA I SPOMENICOM DOMOVINSKE ZAHVALNOSTI**

Broj: 01-051-98-13-1-1/1
Zagreb, 20. ožujka 1998.

Predsjednik
Republike Hrvatske
**dr. Franjo Tuđman,** v. r.

Odluka, NN 43/1998-514
## Odluka o odlikovanju Thomasa McDermotta Redom Danice hrvatske s likom Katarine Zrinske

### NN 43/1998 (27.3.1998.), Odluka o odlikovanju Thomasa McDermotta Redom Danice hrvatske s likom Katarine Zrinske

# PREDSJEDNIK REPUBLIKE HRVATSKE

Na temelju članka 98. Ustava Republike Hrvatske i članka 2., stavak
1., Zakona o odlikovanjima i priznanjima Republike Hrvatske ("Narodne novine"
broj 20/95.), donosim

## **ODLUKU**

kojom se odlikuje

### **Thomas McDermott**

za osobni doprinos u pružanju humanitarne pomoći stradalnicima u Hrvatskoj
za vrijeme obnašanja dužnosti posebnog izaslanika UNICEF-a od 1992. godine
do 1998. godine

### **REDOM DANICE HRVATSKE S LIKOM KATARINE ZRINSKE**

Broj: 01-051-98-13-6-2/1
Zagreb, 16. ožujka 1998.

Predsjednik
Republike Hrvatske
**dr. Franjo Tuđman,** v. r.

Odluka, NN 43/1998-515
## Odluka o dopuni Odluke s oznakama činova i dužnosti u Oružanim snagama Republike Hrvatske

### NN 43/1998 (27.3.1998.), Odluka o dopuni Odluke s oznakama činova i dužnosti u Oružanim snagama Republike Hrvatske

# **PREDSJEDNIK REPUBLIKE HRVATSKE**

Na temelju čl. 105. st. 2. Zakona o službi u oružanim snagama Republike
Hrvatske ("Narodne novine" br. 23/95 i 33/95), donosim

## **ODLUKU**

### **O DOPUNI ODLUKE O OZNAKAMA ČINOVA I DUŽNOSTI U ORUŽANIM SNAGAMA REPUBLIKE HRVATSKE**

I.

U Odluci o oznakama činova i dužnosti u Oružanim snagama Republike Hrvatske
("Narodne novine" br. 39/95), u točci III. iza teksta "Izgled oznaka činova
i dužnosti u Oružanim snagama Republike Hrvatske", dodaju se riječi:

"i oznaka pripadnika Vojnog ordinarijata u Republici Hrvatskoj".

II.

Ova Odluka stupa na snagu osmog dana od dana objave u "Narodnim novinama".

Broj: 01-04-98-300/1-A5
Zagreb, 20. ožujka 1998.

PREDSJEDNIK
REPUBLIKE HRVATSKE
I VRHOVNI ZAPOVJEDNIK
ORUŽANIH SNAGA
Vhovnik
**dr. Franjo Tuđman,** v. r.

Odluka, NN 43/1998-516
## Uredba o uvjetima odobravanja kredita i zajmova određenih pravnih osoba

### NN 43/1998 (27.3.1998.), Uredba o uvjetima odobravanja kredita i zajmova određenih pravnih osoba

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Hrvatskoga
državnoga sabora ("Narodne novine", broj 104/97), Vlada Republike
Hrvatske je na sjednici održanoj 26. ožujka 1998. godine donijela

## **UREDBU**

### **O UVJETIMA ODOBRAVANJA KREDITA I ZAJMOVA ODREĐENIH PRAVNIH OSOBA**

Članak 1.

Ovom Uredbom uređuju se uvjeti odobravanja financijskih kredita, odnosno
zajmova javnih poduzeća u vlasništvu Republike Hrvatske, ustanova nad kojima
osnivačka prava (vlasništvo) ima Republika Hrvatska, društava u kojima
više od 50% udjela ili dionica drže zajedno ili svaki za sebe Republika
Hrvatska, Hrvatski fond za privatizaciju, Hrvatski zavod za zdravstveno
osiguranje, Republički fond mirovinskog i invalidskog osiguranja radnika
Hrvatske, Republički fond mirovinskog i invalidskog osiguranja individualnih
poljoprivrednika Hrvatske i Republički fond mirovinskog i invalidskog osiguranja
samostalnih privrednika Hrvatske, pravnih osoba u vlasništvu odnosno pretežitom
vlasništvu jedinica lokalne samouprave i uprave, te Republički fond mirovinskog
i invalidskog osiguranja radnika Hrvatske i Hrvatskog zavoda za zdravstveno
osiguranje (u daljnjem tekstu: pravne osobe).

Članak 2.

Pravne osobe iz članka 1. ove Uredbe smiju odobravati financijske kredite
odnosno zajmove drugim pravnim osobama, uz uvjet da kamatna stopa nije
manja od kamate na Tržištu novca i kratkoročnih vrijednosnica d.d., Zagreb.

Odredba stavka 1. ovoga članka odnosi se i na odobravanje financijskih
kredita, odnosno zajmova između pravnih osoba iz članka 1. ove Uredbe.

Članak 3.

Odredbe ove Uredbe ne primjenjuju se na zajmove koje odobravaju pravne
osobe iz članka 1. ove Uredbe izravno ili putem sindikalnih podružnica
svojim zaposlenicima te na pravne osobe iz članka 1. ove Uredbe, ako odobravaju
zajmove putem Tržišta novca i kratkoročnih vrijednosnica d.d., Zagreb,
kao i na društva za osiguranje i društva za reosiguranje u pretežito državnom
vlasništvu koja, sukladno Zakonu o osiguranju mogu odobravati zajmove i
ulagati slobodna novčana sredstva.

Članak 4.

Kaznom u iznosu od 60.000 do 300.000 kuna kaznit će se za prekršaj pravna
osoba ako odobri kredit, odnosno zajam suprotno odredbama ove Uredbe.

Za prekršaj iz stavka 1. ovoga članka kaznit će se i odgovorna osoba
u pravnoj osobi kaznom u iznosu od 15.000 do 150.000 kuna.

Članak 5.

Danom primjene ove Uredbe prestaje važiti Uredba o uvjetima odobravanja
kredita i zajmova određenih pravnih poslova ("Narodne novine",
broj 32/97).

Članak 6.

Ova Uredba stupa na snagu danom objave u "Narodnim novinama",
a primjenjuje se od 1. travnja 1998. godine.

Klasa: 450-05/97-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša**, v. r.

Uredba, NN 43/1998-517
## Uredba o plaćanju naknada za korištenje radnih dozvola iz kontingenata radnih dozvola za Saveznu Republiku Njemačku

### NN 43/1998 (27.3.1998.), Uredba o plaćanju naknada za korištenje radnih dozvola iz kontingenata radnih dozvola za Saveznu Republiku Njemačku

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Hrvatskoga
državnoga sabora ("Narodne novine", broj 104/97), Vlada Republike Hrvatske
je na sjednici održanoj 26. ožujka 1998. godine donijela

## **UREDBU**

### **O PLAĆANJU NAKNADA ZA KORIŠTENJE RADNIH DOZVOLA IZ KONTINGENATA RADNIH DOZVOLA ZA SAVEZNU REPUBLIKU NJEMAČKU**

Članak 1.

Pravne osobe (tvrtke) koje temeljem Odluke o kriterijima i načinu raspodjele
kontingenata radnih dozvola za Saveznu Republiku Njemačku ("Narodne novine",
broj 96/94) ostvare pravo na radne dozvole dužne su po svakoj dodijeljenoj
im radnoj dozvoli uplatiti naknadu u iznosu od 7.000 kuna u Državni proračun
Republike Hrvatske za 1998. godinu.

Članak 2.

Pravna osoba (tvrtka) dužna je, nakon što je obaviještena o ostvarenju
prava na radnu dozvolu, iznos iz članka 1. ove Uredbe uplatiti u šest jednakih
mjesečnih obroka.

Članak 3.

Sredstva iz članka 1. ove Uredbe koristit će se za izgradnju stanova
za osobe iz članka 23. Zakona o pravima hrvatskih branitelja iz Domovinskog
rata i članova njihovih obitelji ("Narodne novine", broj 108/96).

Članak 4.

Pravne osobe (tvrtke) koje ne uplate naknadu iz članka 1. ove Uredbe
ne mogu prava na radne dozvole ostvarivati u sljedeće tri godine.

Članak 5.

Danom primjene ove Uredbe prestaje važiti Uredba o plaćanju naknada
za korištenje radnih dozvola iz kontingenata radnih dozvola za Saveznu
Republiku Njemačku ("Narodne novine", broj 25/97).

Članak 6.

Ova Uredba stupa na snagu danom objave u "Narodnim novinama", a primjenjuje
se od 1. travnja 1998. godine.

Klasa: 101-03/98-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 43/1998-519
## Odluka o utvrđivanju vrijednosti etalonskog stana u 1998. godini

### NN 43/1998 (27.3.1998.), Odluka o utvrđivanju vrijednosti etalonskog stana u 1998. godini

# **MINISTARSTVO RAZVITKA I OBNOVE**

Na temelju članka 4. Pravilnika o načinu utvrđivanja visine kredita
za stambeno zbrinjavanje HRVI Domovinskog rata i članova obitelji poginuloga,
umrloga, zatočenoga ili nestalog hrvatskog branitelja ("Narodne novine"
broj 51/97), ministar razvitka i obnove Republike Hrvatske donosi

## **ODLUKU**

I.

Vrijednost etalonskog stana u 1998. godini utvrđuje se u iznosu 4.660.00
kn po m2 netto korisne površine stana.

U cijenu je uključen Porez na dodanu vrijednost.

II.

Ova Odluka stupa na snagu danom donošenja i objavljuje se u "Narodnim
novinama".

Klasa: 370-01/98-01/98
Urbroj: 516-06-98-1
Zagreb, 16. siječnja 1998.

Ministar
**dr. Jure Radić,** v. r.

Odluka, NN 43/1998-520
## Izmjena Naputka za subvencioniranje domaćeg organiziranog turističkog prometa u 1998.

### NN 43/1998 (27.3.1998.), Izmjena Naputka za subvencioniranje domaćeg organiziranog turističkog prometa u 1998.

# **MINISTARSTVO TURIZMA**

Na temelju članka 18. stavak 3. i članka 39. stavak 1. točka 1. Zakona
o sustavu državne uprave ("Narodne novine", broj 75/93.) u provođenju Zakona
o izvršenju Državnog proračuna Republike Hrvatske za 1998. godinu, ministar
turizma donosi

## **IZMJENU NAPUTKA**

### **ZA SUBVENCIONIRANJE DOMAĆEG ORGANIZIRANOGA TURISTIČKOG PROMETA U 1998.**

U Naputku za subvencioniranje domaćeg organiziranog turističkog prometa
u 1998. ("Narodne novine", 6/98. 98.), mijenja se točka IX. "SUBVENCIONIRANJE
ZIMSKOG PROGRAMA NA BJELOLASICI I U BEGOVOM RAZDOLJU" i glasi:

"U cilju poticanja domaćeg organiziranog izletničkog programa na Bjelolasici
i u Begovom Razdolju Agencija može ostvariti naknadu dijela troškova prijevoza
za programe koji obuhvaćaju:

- jednodnevne i višednevne boravke na Bjelolasici i u Begovom Razdolju
u razdoblju od 5. siječnja do 30. travnja 1998.

- organizirani grupni prijevoz posebno zakupljenim autobusima od mjesta
polaska grupe do mjesta korištenja usluge, te povratak grupe na istoj relaciji.

Visina subvencije za autobusni prijevoz iznosi:

- za autobus od 25-39 sjedala 3,00 kn po km

- za autobus od 40-60 sjedala 4,00 kn po km.

Za programe autobusnim prijevozom, osim subvencije po km ostvarene vožnje
u razdoblju subvencioniranja Agenciji se u cijelosti priznaju i troškovi
cestarina, mostarina i tunelarina.

Subvencije se ostvaruju u cijelosti ako je popunjenost autobusa najmanje
80%. U slučaju da je popunjenost autobusa manja od propisane, ukupni iznos
subvencije umanjuje se onoliko posto koliko je popunjenost manja od tražene.
Dostavne vožnje do mjesta polaska se ne priznaju.

Za svaku grupu putnika priznaje se samo jedna povratna vožnja.

Za ostvarivanje subvencija Agencija je dužna podnijeti zahtjev uz sljedeću
dokumentaciju:

- obrazac zahtjeva B-1 koji je sastavni dio ovoga Naputka

- kopiju putnog naloga za posebnu vožnju autobusom ili račun prijevoznika
iz kojeg su vidljivi podaci o: polaznom mjestu i odredištu grupe, broju
sjedala u autobusu, datumu izvršene vožnje i ostvarenom broju kilometara

- račun ili kopiju računa za plaćenu cestarinu, mostarinu i tunelarinu

- za jednodnevne izlete popis putnika ovjerene od strane Agencije

- ovjerenu listu putnika o izvršenom plaćanju za korištenje usluge na
obrascu B-2, koji je sastavni dio ovog Naputka (ukoliko se koristi smještaj
na Bjelolasici ili u Begovom Razdolju).

Zahtjev se podnosi za svaku pojedinačnu grupu u roku 15 dana po realizaciji
programa.

Krajnji rok za podnošenje zahtjeva je 15. svibnja 1998."

Klasa: 421-03/98-01-11
Urbroj: 529-03/98-1
Zagreb, 20. ožujka 1998.

Ministar
**Sergej Morsan,** v. r.

Izmjene i dopune, NN 43/1998-521
## Odluka o osnivanju Konzulata Republike Hrvatske u Kraljevini Španjolskoj

### NN 44/1998 (31.3.1998.), Odluka o osnivanju Konzulata Republike Hrvatske u Kraljevini Španjolskoj

# PREDSJEDNIK REPUBLIKE HRVATSKE

Na osnovi članka 99. Ustava Republike Hrvatske i članka 17. Zakona o
vanjskim poslovima ("Narodne novine" broj 48/96.), donosim

## **ODLUKU**

### **O OSNIVANJU KONZULATA REPUBLIKE HRVATSKE U KRALJEVINI ŠPANJOLSKOJ, SA SJEDIŠTEM U PAMPLONI**

Osniva se Konzulat Republike Hrvatske u Kraljevini Španjolskoj, sa sjedištem
u Pamploni, na čelu s počasnim konzulom i konzularnim područjem koje obuhvaća
pokrajine Navarru, La Rioju, Cantabriju i Asturias.

Ova Odluka stupa na snagu danom donošenja.

Broj: 081-98-669/1
Zagreb, 23. ožujka 1998.

Predsjednik
Republike Hrvatske
**dr. Franjo Tuđman,** v. r.

Odluka, NN 44/1998-525
## Odluka o imenovanju Elice Brajnović De Leahy počasnim konzulom Republike Hrvatske u Kraljevini Španjolskoj

### NN 44/1998 (31.3.1998.), Odluka o imenovanju Elice Brajnović De Leahy počasnim konzulom Republike Hrvatske u Kraljevini Španjolskoj

# **PREDSJEDNIK REPUBLIKE HRVATSKE**

Na osnovi članka 99. Ustava Republike Hrvatske i članka 24. Zakona o
vanjskim poslovima ("Narodne novine" broj 48/96.), donosim

## **ODLUKU**

kojom se imenuje Elica Brajnović De Leahy za počasnog konzula Republike
Hrvatske u Kraljevini Španjolskoj, sa sjedištem u Pamploni i konzularnim
područjem koje obuhvaća pokrajine Navarru, La Rioju, Cantabriju i Asturias.

Broj: 081-98-700/1
Zagreb, 23. ožujka 1998.

Predsjednik
Republike Hrvatske
**dr. Franjo Tuđman,** v. r.

Odluka, NN 44/1998-526
## Odluka o potvrđivanju izbora dr. Ante Nosića podžupanom Splitsko-dalmatinske županije

### NN 44/1998 (31.3.1998.), Odluka o potvrđivanju izbora dr. Ante Nosića podžupanom Splitsko-dalmatinske županije

# **PREDSJEDNIK REPUBLIKE HRVATSKE**

Na osnovi članka 34. Zakona o lokalnoj samoupravi i upravi ("Narodne
novine" broj 90/92., 94/93. i 117/93.), donosim

## **ODLUKU**

kojom na prijedlog Vlade Republike Hrvatske, potvrđujem izbor dr. Ante
Nosića za podžupana Splitsko-dalmatinske županije.

Broj: 081-98-702/1
Zagreb, 23. ožujka 1998.

Predsjednik
Republike Hrvatske
**dr. Franjo Tuđman,** v.r.

Odluka, NN 44/1998-527
## Uredba o gospodarenju šumama oslobođenim akcijama "Bljesak" i "Oluja" i šumama "Područja hrvatskoga Podunavlja ranije pod upraovm UN"

### NN 44/1998 (31.3.1998.), Uredba o gospodarenju šumama oslobođenim akcijama "Bljesak" i "Oluja" i šumama "Područja hrvatskoga Podunavlja ranije pod upraovm UN"

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Hrvatskoga
državnoga sabora ("Narodne novine", broj 104/97) Vlada Republike Hrvatske
je na sjednici održanoj 26. ožujka 1998. godine donijela

## **UREDBU**

### **O GOSPODARENJU ŠUMAMA OSLOBOĐENIM AKCIJAMA "BLJESAK" I "OLUJA" I ŠUMAMA "PODRUČJA HRVATSKOGA PODUNAVLJA RANIJE POD UPRAVOM UN"**

Članak 1.

Ovom Uredbom propisuje se gospodarenje šumama oslobođenim akcijama "Bljesak"
i "Oluja" i "Područja hrvatskoga Podunavlja ranije pod upravom UN".

Članak 2.

Šumama prema članku 1. ove Uredbe gospodarit će se na osnovi godišnjega
plana gospodarenja.

Izvršenje godišnjega plana gospodarenja smatra se godinom izvršenja
revidirane odnosno obnovljene osnove gospodarenja gospodarskom jedinicom
ili programa za gospodarenje šumama.

Članak 3.

Danom primjene ove Uredbe prestaje važiti Uredba o gospodarenju šumama
oslobođenim akcijama "Bljesak" i "Oluja" ("Narodne novine", broj 33/97).

Članak 4.

Ova Uredba stupa na snagu danom objave u "Narodnim novinama", a primjenjuje
se od 1. travnja 1998. godine.

Klasa: 321-02/97-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 44/1998-528
## Uredba o roku za podnošenje zahtjeva za obnovu te popravak i opremanje obiteljskih kuća i stanova u hrvatskom Podunavlju

### NN 44/1998 (31.3.1998.), Uredba o roku za podnošenje zahtjeva za obnovu te popravak i opremanje obiteljskih kuća i stanova u hrvatskom Podunavlju

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnoga sabora ("Narodne novine", broj 104/97), Vlada Republike Hrvatske
je na sjednici održanoj 26. ožujka 1998. godine donijela

## **UREDBU**

### **O ROKU ZA PODNOŠENJE ZAHTJEVA ZA OBNOVU TE POPRAVAK I OPREMANJE OBITELJSKIH KUĆA I STANOVA U HRVATSKOM PODUNAVLJU**

Članak 1.

Svi korisnici prava na obnovu koji do dana stupanja na snagu ove Uredbe
nisu, prema odredbama Zakona o obnovi ("Narodne novine", br. 24/96, 54/96
i 87/96), podnijeli zahtjev za obnovu svojih obiteljskih kuća ili stanova
I., II., III., IV., V. i VI. stupnja oštećenja nadležnom županijskom uredu
za poslove obnove, imaju pravo zahtjev podnijeti najkasnije do 15. listopada
1997. godine.

Korisnici prava na obnovu koji ne podnesu zahtjev za obnovu u roku iz
stavka 1. ovoga članka, gube pravo na obnovu.

Članak 2.

Iznimno od odredaba članaka 13. i 14. Zakona o obnovi, popravak u ratu
oštećenih obiteljskih kuća ili stanova koji su I., II. i III. stupnja oštećenja
u područjima Osječko-baranjske i Vukovarsko-srijemske županije (dalje u
tekstu: hrvatsko Podunavlje) organizira i provodi Ministarstvo razvitka
i obnove.

Radovi popravka u ratu oštećenih obiteljskih kuća i stanova iz stavka
1. ovog članka financiraju se sredstvima državnog proračuna, te drugim
sredstvima određenim posebnim propisima ili odlukama.

Članak 3.

Iznimno od odredaba članaka 15., 16. i 34. Zakona o obnovi, vlasnicima
obiteljskih kuća ili stanova i ovlaštenim korisnicima stanova koji imaju
pravni položaj prognanika, Ministarstvo razvitka i obnove dodjeljuje potporu
za opremanje kuća ili stanova (u predmetima kućanstva) bez obzira jesu
li oštećene, pod uvjetom da se vrate u svoje prebivalište u hrvatskom Podunavlju.

Članak 4.

Danom primjene ove Uredbe prestaje važiti Uredba o roku za podnošenje
zahtjeva za obnovu te o popravku i opremanju obiteljskih kuća i stanova
u hrvatskom Podunavlju ("Narodne novine", broj 94/97).

Članak 5.

Ova Uredba stupa na snagu danom objave u "Narodnim novinama", a primjenjuje
se od 1. travnja 1998. godine.

Klasa: 361-08/98-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 44/1998-530
## Uredba o dopunama Zakona o sanaciji određenih poduzeća

### NN 44/1998 (31.3.1998.), Uredba o dopunama Zakona o sanaciji određenih poduzeća

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnoga sabora ("Narodne novine", broj 104/97) Vlada Republike Hrvatske
je na sjednici održanoj 26. ožujka 1998. godine donijela

## **UREDBU**

### **O DOPUNAMA ZAKONA O SANACIJI ODREĐENIH PODUZEĆA**

Članak 1.

U Zakonu o sanaciji određenih poduzeća (Narodne novine, broj 56/95)
u članku 2. iza stavka 1. dodaje se novi stavak 2., koji glasi:

"Donošenjem odluke o otvaranju postupka sanacije određenog poduzeća
otvara se i postupak sanacije onih poduzeća koja su u njihovom pretežitom
vlasništvu odnosno čije udjele odnosno dionice pretežito drže."

Raniji stavak 2. ovoga članka postaje stavak 3.

Članak 2.

U članku 3. dodaje se novi stavak 3. koji glasi:

"Vjerovničko vijeće imenovano u skladu sa stavkom 1. ovoga članka ima
ista ovlaštenja i prema poduzećima odnosno društvima koja su u pretežitom
vlasništvu odnosno čije udjele odnosno dionice pretežito drži poduzeće
odnosno društvo koje je u postupku sanacije."

Članak 3.

Dodaje se novi članak 11a. koji glasi:

"Članak 11.a.

Poduzeće odnosno društvo za koje je temeljem ovoga Zakona otvoren postupak
sanacije uskladit će svoje opće akte s odredbama Zakona o trgovačkim društvima
nakon okončanja tog postupka."

Članak 4.

Danom primjene ove Uredbe prestaje važiti Uredba o dopuni Zakona o sanaciji
određenih poduzeća ("Narodne novine", broj 33/97).

Članak 5.

Ova Uredba stupa na snagu danom objave u "Narodnim novinama", a primjenjuje
se od 1. travnja 1998. godine.

Klasa: 423-04/95-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 44/1998-531
## Uredba o izmjenama i dopunama Zakona o Hrvatskoj garancijskoj agenciji

### NN 44/1998 (31.3.1998.), Uredba o izmjenama i dopunama Zakona o Hrvatskoj garancijskoj agenciji

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Hrvatskoga
državnoga sabora ("Narodne novine", br. 104/97), Vlada Republike Hrvatske
je na sjednici održanoj 26. ožujka 1998. godine, donijela

## **UREDBU**

### **O IZMJENAMA I DOPUNAMA ZAKONA O HRVATSKOJ GARANCIJSKOJ AGENCIJI**

Članak 1.

U Zakonu o Hrvatskoj garancijskoj agenciji ("Narodne novine", broj 29/94)
u članku 1. stavak 1. mijenja se i glasi:

"(1) Ovim Zakonom osniva se Hrvatska garancijska agencija (u daljnjem
tekstu: Agencija) kao posebna financijska institucija."

Članak 2.

U članku 4. stavak 1. mijenja se i glasi:

"(1) Ciljevi su Agencije potpora osnivanju i razvoju poduzetništva u
Republici Hrvatskoj."

Iza stavka 1. dodaje se novi stavak koji glasi:

"(2) Pod pojmom poduzetništva, u smislu ovoga Zakona, smatraju se djelatnosti
koje samostalno i trajno obavljaju mala i srednja privatna trgovačka društva,
trgovci pojedinci, obrtnici, zadruge i zadrugari, individualni poljodjelci
i druge pravne i fizičke osobe koje obavljaju takvu djelatnost sukladno
važećim propisima (u daljnjem tekstu: poduzetnici)."

U stavku 2., koji postaje stavak 3., iza riječi: "banke i štedionice"
stavlja se zarez i dodaju riječi "te druge pravne osobe - kreditori", a
riječ "malim" briše se.

Dosadašnji stavak 3. postaje stavak 4.

Članak 3.

Članak 5. mijenja se i glasi:

"Statutom Agencije određuju se pobliža mjerila za utvrđivanje statusa
malog i srednjeg trgovačkog društva u smislu ovoga Zakona."

Članak 4.

U članku 14. točka 3. mijenja se i glasi:

"3. mjerilima za utvrđivanje statusa malog i srednjeg trgovačkog društva,".

Članak 5.

Danom primjene ove Uredbe prestaje važiti Uredba o izmjenama i dopunama
Zakona o Hrvatskoj garancijskoj agenciji ("Narodne novine", broj 30/97).

Članak 6.

Ova Uredba stupa na snagu danom objave u "Narodnim novinama", a primjenjuje
se od 1. travnja 1998. godine.

Klasa: 450-02/94-01/01
Urbroj: 5030116-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Uredba, NN 44/1998-534
## Odluka o zabrani uvoza živih svinja za klanje i svinjskog mesa

### NN 44/1998 (31.3.1998.), Odluka o zabrani uvoza živih svinja za klanje i svinjskog mesa

# VLADA REPUBLIKE HRVATSKE

Na temelju članka 55. stavka 1., članka 56. podstavka 2. Zakona o trgovini
("Narodne novine", broj 11/96), Vlada Republike Hrvatske je na sjednici
održanoj 26. ožujka 1998. godine donijela

## **ODLUKU**

### **O ZABRANI UVOZA ŽIVIH SVINJA ZA KLANJE I SVINJSKOG MESA**

I.

Privremeno se, u razdoblju od 60 dana od dana stupanja na snagu ove
Odluke, zabranjuje uvoz u Republiku Hrvatsku robe iz sljedećih tarifnih
oznaka Carinske tarife:

|  |  |  |
| --- | --- | --- |
| Tarifni broj  Carinske tarife | Tarifna   oznaka | Naziv |
| 01.03 |  | Svinje, žive: |
|  | 0103.9 | - ostale: |
|  | 0103.92 | - - mase 50 kg ili veće: |
|  | 0103.922 | - - - mesnate za klanje |
|  | 0103.923 | - - - masne za klanje |
|  | 0103.929 | - - - ostale |
| 02.03 |  | Svinjsko meso, svježe, rashlađeno   ili smrznuto: |
|  | 0203.1 | - svježe ili rashlađeno: |
|  | 0203.11 | - - trupovi i polovice: |
|  | 0203.111 | - - - oguljene obezmašćene         polovice |
|  | 0203.112 | - - - polovice EU obrade |
|  | 0203.119 | - - - ostalo |
|  | 0203.12 | - - butovi, lopatice i komadi od njih,        s kostima: |
|  | 0203.121 | - - - butovi |
|  | 0203.122 | - - - lopatice bez masnoće |
|  | 0203.123 | - - - lopatice s masnoćom i kožom |
|  | 0203.129 | - - - ostali |
|  | 0203.19 | - - ostalo: |
|  | 0203.191 | - - - slanina prošarana mesom |
|  | 0203.192 | - - - svinjski obresci |
|  | 0203.193 | - - - kare bez masnoće |
|  | 0203.194 | - - - kare s kožom i masnoćom |
|  | 0203.195 | - - - vrat bez masnoće |
|  | 0203.196 | - - - butovi bez kostiju |
|  | 0203.197 | - - - lopatice bez kostiju |
|  | 0203.199 | - - - ostalo |
|  | 0203.2 | - smrznuto: |
|  | 0203.21 | - - trupovi i polovice |
|  | 0203.22 | - - butovi, lopatice i komadi od njih,        s kostima: |
|  | 0203.221 | - - - butovi |
|  | 0203.222 | - - - lopatice bez masnoće |
|  | 0203.223 | - - - lopatice s masnoćom i kožom |
|  | 0203.229 | - - - ostali |
|  | 0203.29 | - - ostalo: |
|  | 0203.291 | - - - slanina prošarana mesom |
|  | 0203.292 | - - - svinjski obresci |
|  | 0203.293 | - - - kare bez masnoće |
|  | 0203.294 | - - - kare s kožom i masnoćom |
|  | 0203.295 | - - - vrat bez masnoće |
|  | 0203.296 | - - - butovi bez kostiju |
|  | 0203.297 | - - - lopatice bez kostiju |
|  | 0203.299 | - - - ostalo |

II.

Ova odluka stupa na snagu sljedećeg dana od dana objave u "Narodnim
novinama".

Klasa: 331-03/98-01/04
Urbroj: 5030115-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Odluka, NN 44/1998-538
## Odluka o određivanju granice pomorskog dobra na dijelu k.o. Krmpote

### NN 44/1998 (31.3.1998.), Odluka o određivanju granice pomorskog dobra na dijelu k.o. Krmpote

# VLADA REPUBLIKE HRVATSKE

Na temelju članka 50. stavka 6. Pomorskog zakonika ("Narodne novine",
br. 17/94, 74/94 i 43/96), Vlada Republike Hrvatske je na sjednici održanoj
26. ožujka 1998. godine donijela

## **ODLUKU**

### **O ODREĐIVANJU GRANICE POMORSKOG DOBRA NA DIJELU K.O. KRMPOTE**

I.

Ovom Odlukom određuje se granica pomorskog dobra na dijelu k.o. Krmpote,
na području autokampa Kozica.

II.

Granica pomorskog dobra iz točke 1. ove Odluke prolazi sljedećim koordinatnim
točkama:
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                           y                                       x

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 1             5 490 105,5                      4 990 291,0

 2            5 490 130,5                       4 990 295,0

 3            5 490 115,5                       4 990 232,0

 4            5 490 122,0                       4 990 195,0

 5            5 490 170,5                       4 990 176,5

 6            5 490 207,0                      4 990 169,0

 7            5 490 239,0                      4 990 143,5

 8            5 490 242,5                      4 990 108,0

 9            5 490 220,0                      4 990 090,0

10          5 490 211,0                       4 990 066,0

11          5 490 228,0                       4 990 017,5

12          5 490 241,0                       4 989 964,0

13          5 490 233,5                       4 989 957,0

sve kako je nacrtano i označeno u grafičkim prilozima, na snimci stvarnog
stanja u mjerilu 1:1000 i na kopiji katastarskog plana k.o. Krmpote, broj
lista plana 5, u mjerilu 1:2880.

III.

Grafički prilozi iz točke II. ove Odluke, sastavni su dio Odluke i ne
objavljuju se u "Narodnim novinama".

IV.

Na temelju ove Odluke, nadležna tijela izvršit će potrebne radnje u
svezi evidencije pomorskog dobra.

V.

Ova Odluka stupa na snagu danom donošenja i objavit će se u "Narodnim
novinama".

Klasa: 934-01/98-01/01
Urbroj: 5030116-98-7
Zagreb, 26. ožujka 1998.

Predsjednik
**mr. Zlatko Mateša,** v. r.

Odluka, NN 44/1998-539
## Odluka o određivanju granice pomorskog dobra na dijelu k.o. Poljane i k.o. Veprinac

### NN 44/1998 (31.3.1998.), Odluka o određivanju granice pomorskog dobra na dijelu k.o. Poljane i k.o. Veprinac

# VLADA REPUBLIKE HRVATSKE

Na temelju članka 50. stavka 6. Pomorskog zakonika ("Narodne novine",
br. 17/94, 74/94 i 43/96), Vlada Republike Hrvatske je na sjednici održanoj
26. ožujka 1998. godine donijela

## **ODLUKU**

### **O ODREĐIVANJU GRANICE POMORSKOG DOBRA NA DIJELU K.O. POLJANE I K.O. VEPRINAC**

I.

Ovom Odlukom određuje se granica pomorskog dobra na dijelu k.o. Poljane
i k.o. Veprinac, na području plaže Ičići.

II.

Granica pomorskog dobra u dijelu k.o. Poljane i k.o. Veprinac, na području
plaže Ičići, započinje na morskoj obali na mjestu koje je na grafičkim
prilozima označeno točkom 1, a u naravi predstavlja mjesto gdje južni ogradni
zid plaže presjeca morsku obalu. Od točke 1 ide u pravcu zapada ogradnim
zidom plaže i nastavlja sjevernim rubom prilazne ceste za luku Ičići do
točke 2 koja se nalazi na istočnom (morskom) rubu pločnika magistralne
ceste Rijeka - Pula. Tu granica pomorskog dobra nastavlja u pravcu sjevera
istočnim (morskim) rubom pločnika magistralne ceste Rijeka - Pula, zaobilazi
grč. 254. k.o. Veprinac, te nastavlja ponovo u pravcu sjevera rubom pločnika
navedene magistralne ceste do raskršća sa prilaznom cestom za ACI marinu
Ičići. Granica pomorskog dobra zatim nastavlja južnim (morskim) rubom pločnika
iste prilazne ceste do ogradnog zida - željezne ograde ACI marine Ičići,
mjesta označenog na grafičkim prilozima točkom 3, te nastavlja željeznom
ogradom prema istoku i izbija na morsku obalu u točki 4, gdje za područje
plaže Ičići i završava sve kako je označeno u grafičkim prilozima na kopiji
katastarskog plana k.o.Poljane br. lista 5 i 7 i na kopiji katastarskog
plana k.o. Veprinac br. lista 10, te na snimci stvarnog stanja u mjerilu
1:1000.

III.

Grafički prilozi iz članka II. ove Odluke sastavni su dio Odluke i ne
objavljuju se u "Narodnim novinama".

IV.

Na temelju ove Odluke, nadležna tijela izvršit će potrebne radnje u
svezi evidencije pomorskog dobra.

V.

Ova Odluka stupa na snagu danom donošenja i objavit će se u "Narodnim
novinama".

Klasa: 934-01/98-01/01
Urbroj: 5030116-98-5
Zagreb, 26. ožujka 1998.

Predsjednik
**mr. Zlatko Mateša,** v. r.

Odluka, NN 44/1998-540
## Odluka o zamjeni nekretnina između Republike Hrvatske i Grada Imotskog

### NN 44/1998 (31.3.1998.), Odluka o zamjeni nekretnina između Republike Hrvatske i Grada Imotskog

# VLADA REPUBLIKE HRVATSKE

Na temelju članka 3. stavka 2. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), Vlada Republike
Hrvatske je na sjednici održanoj 26. ožujka 1998. godine donijela

## **ODLUKU**

### **O ZAMJENI NEKRETNINA IZMEĐU REPUBLIKE HRVATSKE I GRADA IMOTSKOG**

I.

Odobrava se zamjena nekretnina između Republike Hrvatske i Grada Imotskog
na način da Grad Imotski daje u vlasništvo Republici Hrvatskoj nekretninu
označenu kao:

- k.č. broj 2741/83, upisanu u z.k.ul.br. 2280 k.o. Imotski - Glavina,
površine 5402 m2,

a Republika Hrvatska daje Gradu Imotskom u vlasništvo nekretnine označene
kao:

- k.č. broj 1070, upisanu u z.k.ul.br. 1622 k.o. Imotski - Glavina,
površine 225 m2, te

- k.č. broj 3039/3, upisanu u z.k.ul. br. 1622 k.o. Imotski - Glavina,
površine 482 m2.

II.

Republika Hrvatska i Grad Imotski sklopit će poseban Ugovor o zamjeni
nekretnina iz točke 1. ove Odluke.

Za potpisivanje Ugovora o zamjeni nekretnina iz točke 1. ove Odluke,
ovlašćuje se ministar unutarnjih poslova.

III.

Ova Odluka stupa na snagu danom donošenja i objavit će se u "Narodnim
novinama".

Klasa: 940-01/97-01/10
Urbroj: 5030109-98-1
Zagreb, 26. ožujka 1998.

Predsjednik
**mr. Zlatko Mateša,** v. r.

Odluka, NN 44/1998-541
## Odluka o prodaji poslovnih prostora u vlasništvu Republike Hrvatske u zgradama namijenjenim stambenom zbrinjavanju hrvatskih ratnih vojnih invalida Domovinskog rata i članova obitelji poginuloga, umrl

### NN 44/1998 (31.3.1998.), Odluka o prodaji poslovnih prostora u vlasništvu Republike Hrvatske u zgradama namijenjenim stambenom zbrinjavanju hrvatskih ratnih vojnih invalida Domovinskog rata i članova obitelji poginuloga, umrl

# VLADA REPUBLIKE HRVATSKE

Na temelju članka 3. stavka 2. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94) i članka
35. stavka 2. Zakona o vlasništvu i drugim stvarnim pravima ("Narodne novine",
broj 91/96), Vlada Republike Hrvatske je na sjednici održanoj 26. ožujka
1998. godine, donijela

## **ODLUKU**

### **O PRODAJI POSLOVNIH PROSTORA U VLASNIŠTVU REPUBLIKE HRVATSKE U ZGRADAMA NAMIJENJENIM STAMBENOM ZBRINJAVANJU HRVATSKIH RATNIH VOJNIH INVALIDA DOMOVINSKOG RATA I ČLANOVA OBITELJI POGINULOGA, UMRLOGA, ZATOČENOGA ILI NESTALOGA HRVATSKOG BRANITELJA**

I.

Ministarstvo razvitka i obnove ovlašteno je prodati nekretnine (poslovne
prostore, lokale i druge prostore) izgrađene iz sredstava namijenjenih
za stambeno zbrinjavanje hrvatskih ratnih vojnih invalida Domovinskog rata
i članova obitelji poginuloga, umrloga, zatočenoga ili nestaloga hrvatskog
branitelja, a koji ne pripadaju funkcionalnoj cjelini stanova namijenjenih
stambenom zbrinjavanju hrvatskih ratnih vojnih invalida Domovinskog rata
i članova obitelji poginuloga, umrloga, zatočenoga ili nestaloga hrvatskog
branitelja.

II.

Nekretnine iz točke I. ove Odluke prodaju se putem javnog nadmetanja.

Početna cijena za javno nadmetanje utvrdit će se po procjeni ovlaštenog
sudskog vještaka.

Postupak javnog nadmetanja provodi povjerenstvo koje je sastavljeno
od predstavnika Ministarstva razvitka i obnove, Ministarstva financija,
Ministarstva prostornog uređenja, graditeljstva i stanovanja i Ministarstva
hrvatskih branitelja iz Domovinskog rata.

III.

Ovlašćuje se ministar razvitka i obnove da, nakon provedenog postupka
prodaje nekretnine iz točke I. ove Odluke, a sukladno ovoj Odluci, u ime
Republike Hrvatske, zaključi kupoprodajni ugovor.

IV.

Sredstva ostvarena prodajom nekretnina iz točke I. ove Odluke prihod
su državnog proračuna Republike Hrvatske, a namijenjena su za izgradnju
stanova za stradalnike Domovinskog rata, te njima raspolaže Ministarstvo
razvitka i obnove.

V.

Ova Odluka stupa na snagu danom donošenja i objavit će se u "Narodnim
novinama".

Klasa: 372-01/98-03/01
Urbroj: 5030109-98-3
Zagreb, 26. ožujka 1998.

Predsjednik
**mr. Zlatko Mateša,** v. r.

Odluka, NN 44/1998-542
## Odluka o zabrani klanja podmlatka pojedinih vrsta stoke

### NN 44/1998 (31.3.1998.), Odluka o zabrani klanja podmlatka pojedinih vrsta stoke

# **MINISTARSTVO POLJOPRIVREDE I ŠUMARSTVA**

Na temelju članka 13a. Zakona o stočarstvu ("Narodne novine", br. 70/97
i 36/98) ministar poljoprivrede i šumarstva donosi

## **ODLUKU**

### **O ZABRANI KLANJA PODMLATKA POJEDINIH VRSTA STOKE**

I.

Zabranjuje se klanje podmlatka slijedećih vrsta, pasmina i kategorija
stoke:

1. teladi i junadi simentalske i smeđe pasmine te njihovih križanaca
s mesnim pasminama do 320 kg žive mase,

2. prasadi svih pasmina i križanaca do 40 kg žive mase.

II.

Izuzetak od točke I. ove Odluke je klanje u slučaju:

- ozljede

- zaostajanja u rastu

- bolesnih stanja koja nisu razlog zabrane klanja.

Odobrenje za klanje u slučajevima iz stavka 1. ove točke, daje na osnovi
nalaza ovlašteni veterinar iz ovlaštene veterinarske organizacije.

III.

Pravne i fizičke osobe dužne su voditi posebnu evidenciju o klanju stoke
na osnovi odobrenja za klanje iz stavka 2. točke II. ove Odluke.

Ovlaštene veterinarske organizacije koje izdaju odobrenja za klanje
iz stavka 2. točke II. ove Odluke vodit će o tome posebnu evidenciju.

IV.

Nadzor nad provedbom ove odluke obavlja stočarska i veterinarska inspekcija.

V.

Ova odluka stupa na snagu osmog dana od objave u "Narodnim novinama".

Klasa: 011-02/98-01/37
Urbroj: 525-01-98-01
Zagreb, 26. ožujka 1998.

Ministar
**mr. Zlatko Dominiković,** v. r.

Odluka, NN 44/1998-543
## Odluka o visini novčane naknade za nezaposlenu osobu

### NN 44/1998 (31.3.1998.), Odluka o visini novčane naknade za nezaposlenu osobu

# **MINISTARSTVO RADA I SOCIJALNE SKRBI**

Na temelju članka 22. stavka 2. Zakona o zapošljavanju ("Narodne novine",
br. 59/96) ministar rada i socijalne skrbi uz suglasnost ministra financija
donosi

## **ODLUKU**

### **O VISINI NOVČANE NAKNADE ZA NEZAPOSLENU OSOBU**

I.

Najniža novčana naknada utvrđuje se u iznosu 496,60 kuna mjesečno.

II.

Najviša novčana naknada utvrđuje se u iznosu od 900,00 kuna mjesečno.

III.

Stavlja se izvan snage Odluka o visini novčane naknade za nezaposlenu
osobu ("Narodne novine", br. 32/98) s danom primjene ove Odluke.

IV.

Ova Odluka stupa na snagu danom objave u "Narodnim novinama", a primjenjuje
se od 1. ožujka 1998. godine.

Klasa: 120-02/98-01/06
Urbroj: 524-03/1-98-4
Zagreb, 16. ožujka 1998.

Ministar rada i socijalne skrbi
**Joso Škara,** v. r.
Potpredsjednik Vlade i ministar
financija
**mr. Borislav Škegro,** v. r.

Odluka, NN 44/1998-545
## Rješenje o određivanju Klinike za infektivne bolesti "Dr. Fran Mihaljević" Zagreb Referentnim centrom za AIDS Ministarstva zdravstva Republike Hrvatsk

### NN 44/1998 (31.3.1998.), Rješenje o određivanju Klinike za infektivne bolesti "Dr. Fran Mihaljević" Zagreb Referentnim centrom za AIDS Ministarstva zdravstva Republike Hrvatsk

# **MINISTARSTVO ZDRAVSTVA**

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva te uz pribavljeno mišljenje
Hrvatskog društva infektologa Hrvatskog liječničkog zbora Zagreb, donosi

## **RJEŠENJE**

Klinika za infektivne bolesti "Dr. Fran Mihaljević" Zagreb određuje
se Referentnim centrom za AIDS Ministarstva zdravstva Republike Hrvatske.

Klasa: UP-I-510-01/97-01/12
Urbroj: 534-02-10-98-0003
Zagreb, 27. siječnja 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-546
## Rješenje o određivanju Klinike za dijabetes, endokrinologiju i bolesti metabolizma "Vuk Vrhovac", Zagreb Referentnim centrom za dijabetes Ministarstva zdravstva Republike Hrvatsk

### NN 44/1998 (31.3.1998.), Rješenje o određivanju Klinike za dijabetes, endokrinologiju i bolesti metabolizma "Vuk Vrhovac", Zagreb Referentnim centrom za dijabetes Ministarstva zdravstva Republike Hrvatsk

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, - pročišćeni tekst) na prijedlog Nacionalnog
zdravstvenog vijeća Ministarstva zdravstva, te uz pribavljeno mišljenje
Društva za dijabetes i poremećenje metabolizma, donosi

## **RJEŠENJE**

Klinika za dijabetes, endokrinologiju i bolesti metabolizma "Vuk Vrhovac",
Zagreb, Dugi dol 4a, određuje se Referentnim centrom za dijabetes Ministarstva
zdravstva Republike Hrvatske.

Klasa: UP-I-510-01/97-01/3
Urbroj: 534-02-10-98-0002
Zagreb, 13. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-547
## Rješenje o određivanju Kliničkog zavoda za laboratorijsku dijagnostiju Kliničkog bolničkog centra Zagreb Referentnim centrom za kliničku biokemiju i molekularnu dijagnostiku Ministarstva zdravstva Rep

### NN 44/1998 (31.3.1998.), Rješenje o određivanju Kliničkog zavoda za laboratorijsku dijagnostiju Kliničkog bolničkog centra Zagreb Referentnim centrom za kliničku biokemiju i molekularnu dijagnostiku Ministarstva zdravstva Rep

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva, te uz pribavljeno mišljenje
Hrvatskog društva medicinskih biokemičara, Zagreb, Domagojeva 2, donosi

## **RJEŠENJE**

Klinički zavod za laboratorijsku dijagnostiku Kliničkog bolničkog centra
Zagreb određuje se Referentnim centrom za kliničku biokemiju i molekularnu
dijagnostiku Ministarstva zdravstva Republike Hrvatske.

Klasa: UP-I-510-01/97-01/0007
Urbroj: 534-02-10-98-0002
Zagreb, 12. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-548
## Rješenje o određivanju Zavoda za gastroenterologiju Klinike za unutarnje bolesti Kliničkog bolničkog centra Zagreb Referentnim centrom za intervencijsku gastroenterologiju Ministarstva zdravstva Repub

### NN 44/1998 (31.3.1998.), Rješenje o određivanju Zavoda za gastroenterologiju Klinike za unutarnje bolesti Kliničkog bolničkog centra Zagreb Referentnim centrom za intervencijsku gastroenterologiju Ministarstva zdravstva Repub

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva te uz pribavljeno mišljenje
Hrvatskog gastroenterološkog društva Hrvatskog liječničkog zbora Zagreb,
donosi

## **RJEŠENJE**

Zavod za gastroenterologiju Klinike za unutarnje bolesti Kliničkog bolničkog
centra Zagreb određuje se Referentnim centrom za intervencijsku gastroenterologiju
Ministarstva zdravstva Republike Hrvatske.

Klasa: UP-I-510-01/96-01/206
Urbroj: 534-02-10-98-0002
Zagreb, 12. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-549
## Rješenje o određivanju Klinike za psihijatriju, alkoholizam i druge ovisnosti Kliničke bolnice "Sestre milosrdnice" Zagreb Referentnim centrom za alkoholizam Ministarstva zdravstva Republike Hrvatsk

### NN 44/1998 (31.3.1998.), Rješenje o određivanju Klinike za psihijatriju, alkoholizam i druge ovisnosti Kliničke bolnice "Sestre milosrdnice" Zagreb Referentnim centrom za alkoholizam Ministarstva zdravstva Republike Hrvatsk

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva te uz pribavljeno mišljenje
Hrvatskog društva za suzbijanje alkoholizma i drugih ovisnosti Hrvatskog
liječničkog zbora Zagreb, donosi

## **RJEŠENJE**

Klinika za psihijatriju, alkoholizam i druge ovisnosti Kliničke bolnice
"Sestre milosrdnice" Zagreb određuje se Referentnim centrom za alkoholizam
Ministarstva zdravstva Republike Hrvatske.

Klasa: UP-I-510-01/97-01/11
Urbroj: 534-02-10-98-0002
Zagreb, 12. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-550
## Rješenje o određivanju Zavoda za endokrinologiju i metabolizam Kliničkog bolničkog centra Zagreb Referentnim centrom za metaboličke bolesti kostiju Ministarstva zdravstva Republike Hrvatske

### NN 44/1998 (31.3.1998.), Rješenje o određivanju Zavoda za endokrinologiju i metabolizam Kliničkog bolničkog centra Zagreb Referentnim centrom za metaboličke bolesti kostiju Ministarstva zdravstva Republike Hrvatske

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva te uz pribavljeno mišljenje
Hrvatskog endokrinološkog društva Hrvatskog liječničkog zbora Zagreb, donosi

## **RJEŠENJE**

Zavod za endokrinologiju i metabolizam Kliničkog bolničkog centra Zagreb
određuje se Referentnim centrom za metaboličke bolesti kostiju Ministarstva
zdravstva Republike Hrvatske.

Klasa: UP-I-510-01/97-01/0009
Urbroj: 534-02-10-98-0002
Zagreb, 12. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-551
## Rješenje o određivanju Klinike za ženske bolesti i porode Kliničkog bolničkog centra Zagreb Referentnim centrom za perinatalnu medicinu Ministarstva zdravstva Republike Hrvatske

### NN 44/1998 (31.3.1998.), Rješenje o određivanju Klinike za ženske bolesti i porode Kliničkog bolničkog centra Zagreb Referentnim centrom za perinatalnu medicinu Ministarstva zdravstva Republike Hrvatske

# MINISTARSTVO ZDRAVSTVA

Ministar zdravstva Republike Hrvatske temeljem članka 99. Zakona o zdravstvenoj
zaštiti ("Narodne novine" broj 1/97, pročišćeni tekst) na prijedlog Nacionalnog
zdravstvenog vijeća Ministarstva zdravstva te uz pribavljeno mišljenje
Hrvatskog ginekologa i opstetričara i Hrvatskog društva za perinatalnu
medicinu Hrvatskog liječničkog zbora Zagreb, donosi

## **RJEŠENJE**

Klinika za ženske bolesti i porode Kliničkog bolničkog centra Zagreb
određuje se Referentnim centrom za perinatalnu medicinu Ministarstva zdravstva
Republike Hrvatske.

Klasa: UP-I-510-01/96-01/380
Urbroj: 534-02-10-98-0002
Zagreb, 13. ožujka 1998.

Ministar
**prof. dr. sc. Andrija Hebrang,** v. r.

Rješenje, NN 44/1998-552
## Ispravak Uredbe o potraživanjima prema poduzećima i drugim pravnim osobama s područja Republike Hrvatske oslobođenim akcijama "Bljesak" i "Oluja" i područja istočne Hrvatske koja su integrirana u

### NN 44/1998 (31.3.1998.), Ispravak Uredbe o potraživanjima prema poduzećima i drugim pravnim osobama s područja Republike Hrvatske oslobođenim akcijama "Bljesak" i "Oluja" i područja istočne Hrvatske koja su integrirana u

Nakon izvršenog uspoređivanja s izvornim tekstom utvrđene su tiskarske
pogreške u Uredbi o potraživanjima prema poduzećima i drugim pravnim osobama
s područja Republike Hrvatske oslobođenim akcijama "Bljesak"
i "Oluja" i područja istočne Hrvatske koja su integrirana u postupku
mirne reintegracije, objavljenoj u "Narodnim novinama", broj
43 od 27. ožujka 1998., te se daje

## **ISPRAVAK**

### **UREDBE O POTRAŽIVANJIMA PREMA PODUZEĆIMA I DRUGIM PRAVNIM OSOBAMA S PODRUČJA REPUBLIKE HRVATSKE OSLOBOĐENIM AKCIJAMA "BLJESAK" I "OLUJA" I PODRUČJA ISTOČNE HRVATSKE KOJA SU INTEGRIRANA U POSTUPKU MIRNE REINTEGRACIJE**

U Uredbi o potraživanjima prema poduzećima i drugim pravnim osobama
s područja Republike Hrvatske oslobođenim akcijama "Bljesak"
i "Oluja" područja istočne Hrvatske koja su integrirana u postupku
mirne reintegracije greškom su otiskane odredbe članaka 4., 5. i 6. Uredbe
o uvjetima odobravanja kredita i zajmova određenih pravnih osoba, pa se
ove odredbe zamjenjuju ispravnim odredbama članaka 4., 5., 6., 7. i 8.
koji glase:

"Članak 4.

Vjerovnici iz članka 2. ove Uredbe dužni su svoja potraživanja prijaviti
Hrvatskom fondu za privatizaciju u roku od 30 dana od dana stupanja na
snagu ove Uredbe.

Uz prijavu vjerovnici su dužni priložiti potvrdu ovlaštenog revizora
da je potraživanje nastalo i da se vodi u poslovnim knjigama.

Članak 5.

Hrvatski fond za privatizaciju neće priznati potraživanja vjerovnika
koja su otpisana i koja nisu unijeta u temeljni kapital prilikom pretvorbe
društvenog poduzeća.

Članak 6.

Potraživanja koja se priznaju sukladno odredbama ove Uredbe vjerovnici
mogu, umjesto naplate pretvoriti u svoj ulog u pravnoj osobi ili otpisati.

Članak 7.

Danom primjene ove Uredbe prestaje važiti Uredba o potraživanjima prema
poduzećima i drugim pravnim osobama s područja Republike Hrvatske oslobođenim
akcijama "Bljesak" i "Oluja" i područja istočne Hrvatske
koja su u postupku mirne reintegracije ("Narodne novine", broj
32/97).

Članak 8.

Ova Uredba stupa na snagu danom objave u "Narodnim novinama",
a primjenjuje se od 1. travnja 1998. godine."

Urbroj: 50501-98-359
Zagreb, 31. ožujka 1998.

Glavni i odgovorni urednik
**Marijan Prus,** v. r.

NAPOMENA: Izvršena ispravka na web stranici u broju 43.

Ostalo, NN 44/1998-553